LV Eiropas Savienības Oficiālais Vēstnesis C 294/8

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 294/08

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“RONCAL”

EK Nr.: ES-PDO-0217-0091-13.11.2008

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — ☒ Apraksts —  Ģeogrāfiskais apgabals — ☒ Izcelsmes apliecinājums — ☒ Ražošanas metode —  Saikne —  Marķēšana — ☒ Valsts prasības — ☒ Citur (precizēt)

2. Grozījuma veids:

—  Grozījumi vienotajā dokumentā vai kopsavilkuma lapā — ☒ Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Apraksts:

Svītrota iespēja produkta pagatavošanā izmantot pienu, kas iegūts no šķirņu Lacha un Milchschaf krustošanas ceļā izaudzētajām F1 aitām.

Precizēts, ka produkta pagatavošanā izmantojamais aitas piens ir saldpiens.

Iekļauta iespēja produkta pagatavošanā izmantot Assaf šķirnes aitu saldpienu, taču nepārsniedzot 35 % no kopējā izmantotā piena. Lacha vai Rasa šķirnes aitu saldpiens joprojām paliek produkta galvenā izejviela, kurai vienmēr jābūt vismaz 65 % apmērā no kopējā izmantotā piena.

Pievienots produkta organoleptisko īpašību apraksts.

Norādīts gatavā produkta svars.

3.2. Izcelsmes apliecinājums:

Sīkāk izklāstītas pazīmes, kas pierāda produkta izcelsmi noteiktajā apgabalā, aprakstot ganāmpulka un siernīcu reģistru sistēmu, pārbaudes struktūras atbildībā esošo sertifikācijas sistēmu un reģistrēto siernīcu pašpārbaudes un izsekojamības pienākumus.

3.3. Ražošanas metode:

Negrozot produkta ražošanas metodi, tā aprakstīta precīzāk, sniedzot dažādo ražošanas posmu izklāstu – no piena iegūšanas līdz siera pagatavošanai.

Attiecībā uz piena iegūšanu sīkāk aprakstīta to aitkopības saimniecību barības bāze, kuras pienu ražo, norādīta piena uzglabāšanas temperatūra un sīkāk aprakstīta piena savākšanas un transportēšanas sistēma.

Gatavā produkta kvalitātes labad noteikti ierobežojumi attiecībā uz dažu pārseguma materiālu izmantošanu un virsas apstrādi siera ražošanas procesā.

3.4. Valsts prasības:

Minēts Lauksaimniecības, zivsaimniecības un pārtikas ministrijas 2001. gada 3. oktobra rīkojums, ar kuru apstiprina grozījumus nolikumā par cilmes vietas nosaukumu “Roncal”.

Tekstā iekļauti arī Kopienas īstenošanas noteikumi.

3.5. Citur:

Norādīts un pamatots, ka tad, ja produktu tirdzniecībā piedāvā porcijās, siera kvalitātes un izsekojamības dēļ iepakošana jāveic ražošanas apgabalā, galvenokārt lai garantētu produkta izcelsmi, vislabāk nodrošinātu tā pārbaudi un saglabātu tā fizikālās un organoleptiskās īpašības.

Negrozot specifikācijas daļas par saikni un ģeogrāfisko apgabalu, veiktas nelielas izmaiņas teksta redakcijā. Attiecībā uz ģeogrāfiskā apgabala aprakstu tas papildināts ar koordinātām un robežu uzskaitījumu, kā arī norādēm par reljefu un pierādījumu par to nosacījumu izpildi, kas paredzēti ar Padomes Regulas (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību 2. panta 3. punktu. Saiknes aprakstā sniegta sīkāka informācija attiecībā uz ģeogrāfiskā apgabala klimatiskajām, reljefa un augsnes īpašībām.

VIENOTS DOKUMENTS

PADOMES REGULA (EK) Nr. 510/2006

“RONCAL”

EK Nr.: ES-PDO-0217-0091-13.11.2008

AĢIN ( ) ACVN ( X )

1. Nosaukums:

“Roncal”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.3. grupa. Siers

3.2. Produkta apraksts, uz kuru attiecas nosaukums (1):

Vispārīgs apraksts

Produkts ir trekns presētas masas siers, kas iegūts no Lacha vai Rasa šķirnes aitu saldpiena; atļauts izmantot arī Assaf šķirnes aitu piena piemaisījumu, taču ievērojot še turpmāk aprakstītās proporcijas:

— Lacha vai Rasa šķirnes aitu pienam jābūt vismaz 65 % apmērā no kopējā izmantotā piena,

— Assaf šķirnes aitu piens nedrīkst būt vairāk par 35 % no kopējā izmantotā piena.

“Roncal” siera minimālais nogatavināšanas ilgums, sākot no sālīšanas procesa beigām, ir 4 mēneši; tad sieram ir šādas īpašības.

Fizikālās un ķīmiskās īpašības

Forma : cilindriska ar plakanām pusēm. Augstums : 8 līdz 12 centimetri. Svars : 0,8 līdz 3 kg. Miza : cieta, bieza, pēc taustes raupja, taukaina, ar pelējumu vai bez tā, brūnā vai salmu krāsā. Masa : cieta, poraina, taču bez acojuma, ar raksturīgu smaržu un garšu, viegli pikanta; sieru pārgriežot, krāsa dzeltenīgi balta. Tauki : ne mazāk par 45 % no sausnas satura. Mitrums : mazāks par 40 %.

Organoleptiskās īpašības

Smaržas un aromāta nianses : stipras un piesātinātas, atgādina pienu un nedaudz arī dzīvnieku izcelsmes produktu, iespējamas arī grauzdējuma smaržas nianses. Nogatavināšanas laikam paildzinoties, dzīvniekiem un grauzdējumiem raksturīgās smaržas nianses pastiprinās. Pamatgaršas nianses : garša līdzsvarota, vāji skābena, vidēji sāļa un vai nu bez rūgtenuma, vai viegli rūgtena. Trijzaru nerva [uztvertas] sajūtas : pēc 4 mēnešu ilgas nogatavināšanas vāji izteikta pikantuma sajūta, kas saasinās, nogatavināšanas ilgumam palielinoties. Pēcgarša : ilgi saglabājas raksturīgā garša, taču pilnīgi bez rūgtenuma vai neraksturīgas garšas. Konsistence : stingra, nav trausla un ēdot jūtams vāji izteikts graudainums, mutē samērā viegli kūst.

3.3. Izejvielas (tikai pārstrādātiem produktiem):

Sieru “Roncal” gatavo no saldpiena, kas iegūts no minēto šķirņu aitām, kas ganās Navarras autonomās pašvaldības teritorijā esošajos ganāmpulkos; siera gatavošanā izmanto arī dabisko himozīnu vai citu atļautu recināšanas fermentu, kā arī nātrija hlorīdu.

Piens nedrīkst saturēt jaunpienu, un tajā nedrīkst būt nekādu medikamentu, kas varētu negatīvi ietekmēt siera izgatavošanu, nogatavināšanu un uzglabāšanu.

3.4. Dzīvnieku barība (tikai dzīvnieku izcelsmes produktiem):

Saimniecībās, kur iegūst pienu šā siera ražošanai, pamatbarību aitas saņem ganībās, kas atrodas vienīgi 4. punktā noteiktajā ražošanas apgabalā.

Ganības, kurās ganāmpulks gūst barību, ir ļoti dažādas un ar bagātīgu vietējo augu valsti. Izšķir koplietošanas ganības, kuras kopīgi lieto ielejās dzīvojošie kaimiņi, un līdzenumu apgabalu ganības, ko izmanto slaukšanas sezonas laikā, daļu zāles saglabājot ziemai.

Papildbarību dzīvniekiem parasti izēdina laikposmā, kad ganāmpulka barošanās vajadzības ir lielākas; šis posms sakrīt ar atnešanās laika beigām un laktācijas periodu – tad aitām izēdina barību uz labības, eļļasaugu, pākšaugu un lopbarības bāzes, ko iegūst pašu saimniecībā, kā arī lucernu. Papildu barību var izēdināt arī tad, ja laikapstākļi ir sevišķi nelabvēlīgi ganībām.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Roncal” siera ražošanai izmantojamais piens iegūstams 4. punktā aprakstītajā ražošanas apgabalā.

“Roncal” siera pagatavošana un nogatavināšana veicama 4. punktā aprakstītajā gatavošanas un nogatavināšanas apgabalā.

3.6. Īpaši noteikumi griešanai, rīvēšanai, iepakošanai u. c.:

— Sieru “Roncal” var laist tirgū veselu vai sadalītu porcijās.

— Ja to piedāvā tirgū porcijās, iepakošana jāveic noteiktajā ražošanas ģeogrāfiskajā apgabalā. Šo prasību pamato šādi apsvērumi: a) kad siers ir sagriezts, iegūtajām porcijām vismaz divas puses paliek bez aizsargmizas. Tāpēc, lai garantētu “Roncal” siera sevišķo organoleptisko īpašību saglabāšanos, kad siers ir sagriezts, jāraugās, lai laiks, kas paiet starp sagriešanu un iegūto šķēļu iepakošanu, būtu iespējami īss, tādējādi nepieļaujot to sažūšanu, oksidēšanos un iekrāsošanos neraksturīgos toņos; b) uz “Roncal” siera mizas neiededzina nekādas zīmes šā ACVN identificēšanai; to identificē, lietojot vārdu “Roncal”, kuru uzņēmējs norāda uz etiķetes, un izmantojot pārbaudes struktūras izdotas kontroletiķetes, kuras piestiprina tieši uz produkta. Tādējādi, sieru sagriežot, var izrādīties, ka ne uz vienas no daļām nav redzamas zīmes, pēc kurām identificē siera autentiskumu. Tāpēc, lai saglabātu sagrieztā produkta autentiskumu, tas jāiepako izcelsmes vietā pārbaudes struktūras uzraudzībā.

3.7. Īpaši noteikumi marķēšanai:

Uz tāda siera rituļiem, kas apzīmēts ar šo aizsargātās cilmes vietas nosaukumu, jābūt marķējumam, uz kura norāda vārdu “Roncal”, un numurētai kontroletiķetei, ko izsniedz, nosūta un kontrolē pārbaudes struktūra.

4. Precīza ģeogrāfiskā apgabala definīcija:

Ražošanas apgabals aptver visu Navarras autonomās pašvaldības teritoriju, kas atrodas Ibērijas pussalas ziemeļu apgabalā, Pireneju kalnu galējos rietumos.

Ražošanas un nogatavināšanas apgabalā ietilpst Uztarroz, Isaba, Urzainqui, Roncal, Garde, Vidángoz un Burgui pašvaldības teritorija, kas kopā veido Roncal ieleju, kura atrodas Navarras autonomās pašvaldības teritorijas ziemeļaustrumos.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Tā kā reljefa un klimatisko īpašību (aprakstītas še turpmāk) ziņā Roncal ieleja ir samērā atšķirīga no tuvējiem apgabaliem, tajā dzīvojošie gani tradicionāli praktizējuši ganāmpulku pārdzīšanu, izmantojot ziemas ganības Navarras dienvidos, bet vasaras ganības – tās ziemeļos.

Šī pārdzīšana bija par iemeslu tam, ka siernīcas, pagatavojot “Roncal” sieru, no Roncal ielejas ganāmpulkiem iegūto pienu parasti papildināja ar pienu no ārpus Roncal ielejas esošajām saimniecībām, kas tomēr atradās netālu no tās ganību platībām – Rasa un Lacha šķirnes aitu dabiskajā izplatības areālā Navarras autonomās pašvaldības teritorijā. Šādos apstākļos izveidojās divi noteiktie ģeogrāfiskie apgabali: viens piena ražošanai, bet otrs siera pagatavošanai un nogatavināšanai.

Piena ražošanas apgabals

Navarras autonomās pašvaldības teritorija atrodas okeāna klimata un Vidusjūras klimata pārejas apgabalā. Klimats strauji mainās virzienā no ziemeļaustrumiem uz dienvidaustrumiem, un tāpēc novērojamas lielas nokrišņu daudzuma un temperatūras svārstības. Šīs atšķirības apvienojumā ar sezonālām izmaiņām darīja to, ka lopu pārdzīšana gan no vienas vietas uz citu, gan arī vidēji lielos attālumos pa vairākām pašvaldības teritorijām (transterminancia) kļuva par apgabalam raksturīgu ganību praksi, kas pasargāja ganāmpulku no uzturēšanās skarbākos apstākļos un ļāva izlīdzināt barības sagādes iespējas cauru gadu.

Nokrišņu daudzums visa gada laikā samazinās līdzteku joslu veidā virzienā no ziemeļiem uz dienvidiem, taču ganību attīstības dēļ dažādos gadalaikos un dažādās vietās apgabalam raksturīga ganību dažādība ar lielu vietējo augu sugu bagātību, kas ļoti piemērotas aitu ganāmpulku barībai.

Klimata ietekme lielā mērā nosaka aitu ganāmpulku pārvaldību un turēšanas veidu, jo īpaši, ja ņem vērā to, ka Rasa un Lacha šķirnes aitas parasti tiek ganītas ekstensīvās turēšanas apstākļos. Šo abu šķirņu aitas dzīvo šajā zemē jau kopš aizvēsturiskiem laikiem; tas veicināja šo dzīvnieku pielāgošanos šādai ganību saimniecības sistēmai, kuras izveidi noteica dabas vides raksturīgās īpašības.

Siera pagatavošanas un nogatavināšanas apgabals

Roncal ielejai raksturīga ģeogrāfiska izolētība, jo tā atrodas Pireneju kalnu ieskāvumā un tajā ir kalnains reljefs. Klimats tur ir dažāds: subalpīns tajās apgabala daļās, kas atrodas augstāk virs jūras līmeņa, un līdzīgs Vidusjūras klimatam zemākās vietās. Vasaras ir īsas un mērenas, bet ziemas ir ilgas, sniegotas un skarbas.

Sieru ražo pēc tradicionālas, Roncal ielejai raksturīgas siera gatavošanas sistēmas, izmantojot aitas saldpienu un dabīgo himozīnu vai kādu citu atļautu recināšanas fermentu un nogatavinot sieru vismaz 4 mēnešus, skaitot no sālīšanas beigām.

5.2. Produkta specifika:

Produkts ir presētas, porainas masas siers, taču bez acojuma, trekns, ar cietu dabīgu mizu, bez virsas pārseguma un apstrādes, sieru pārgriežot, tā krāsa ir dzeltenīgi balta, tam raksturīgs stiprs un piesātināts aromāts un viegli skābena garša, mutē tas ir nedaudz krēmīgs un viegli pikants.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Roncal ielejā ražotie siera rituļi ir izteikti sezonāls produkts, kas dziļi saistīts ar tradicionālo ražošanas un gatavošanas sistēmu: aitu laktācijas periods ilgst no novembra līdz martam, tam seko produkta nogatavināšana raksturīgā apgabalā.

Raksturīgās organoleptiskās īpašības sieram piešķir dažādi faktori:

— termiski neapstrādāta aitas saldpiena izmantošana par siera izejvielu nodrošina lielu mikrobioloģisko dažādību, kas nogatavināšanas laikā piešķir sieram raksturīgu specifiskumu; tas šādam sieram ir ļoti svarīgi, jo to nogatavina samērā ilgi,

— tradicionāla gatavošanas sistēma, kas saglabājusies kopš neatminamiem laikiem – sieru iegūst no aitas saldpiena, tā masa ir presēta, bet nekarsēta, izmantotais piens sarecināts ar dabīgu recinātāju, siers nogatavināts vismaz 4 mēnešus, un tam ir dabīga miza,

— recināšana, ko veic ar himozīnu, pienskābes baktēriju un aitas saldpienā esošo baktēriju izdalītiem fermentiem, apvienojumā ar vismaz 4 mēnešus ilgu nogatavināšanu piešķir sieram raksturīgu pikantuma sajūtu un nodrošina (zema ūdens aktivitāte un pH) patogēnu mikroorganismu neesību,

— siera nogatavināšanas apstākļi (to nogatavina vienīgi Roncal ielejā) nosaka fermentu darbību (proteolīze, lipolīze) un mikrobioloģisko darbību (pienā esošie dažādie koki, Lactobacillus ģints baktērijas, enterokoki u. c.), kas piešķir sieram sevišķas organoleptiskās īpašības,

— siera sālīšana un nogatavināšana, dabiskas mizas izveidošanās bez virsas apstrādes – rodas īpaša miza, ar kuru siers izceļas tirgū.

Rasa un Lacha šķirnes aitas, no kurām iegūtais piens ir siera galvenā izejviela, dzīvo ražošanas apgabalā no aizvēsturiskiem laikiem: tas veicināja šo aitu pilnīgo pielāgošanos skarbajiem klimata apstākļiem, kā arī to ganību specifiskajām īpašībām, kurās tās gūst barību un kuru augu valsts piešķir sieram ļoti specifiskas organoleptiskās īpašības.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.navarra.es/NR/rdonlyres/E04A0F92-7922-42E2-A2BA-EEA2D24C8527/223122/PliegoDOPRONCAL184122.pdf

(1) OV L 93, 31.3.2006., 12. lpp.